DA Den Europæiske Unions Tidende CE 70/60

(2004/C 70 E/063)

SKRIFTLIG FORESPØRGSEL E-1754/03

af Elisabeth Schroedter (Verts/ALE) til Kommissionen

(27. maj 2003)

Om: Højbroforbindelse til Rügen, skriftlig forespørgsel E-0543/03

I min skriftlige forespørgsel E-0543/03 (1) af 28. februar 2003 henledte jeg Kommissionens opmærksomhed på et byggeprojekt, der går ud på at skabe forbindelse mellem øen Rügen og fastlandet via en højbro. Baggrunden for forespørgslen var min bekymring for, at midler fra EFRU gik til et projekt, der vedvarende ville forstyrre beskyttelsen af den europæiske naturarv.

I sit svar meddelte Kommissionen mig, at finansieringen af broen ikke henhørte under Kommissionens kompetence, da de tyske myndigheder ikke havde søgt om EU-støtte til projektet. Gennemførelses- rapporten om det operationelle program under EFRU (infrastruktur) viser, at der er afholdt udgifter i en størrelsesorden af 23 400 EUR til B96n (nybyggeri), bl.a. til Rügenbroen. Yderligere meddelte Mecklenburg-Vorpommerns erhvervsminister i forbindelse med en tale til borgerne den 2. april 2003 i Bergen, at man ikke ville anmode Kommissionen om støtte specifikt til broen, men derimod om en samlet støtte til trafikprojekter generelt.

1. a) Er Kommissionen bekendt med, at der allerede er indskudt midler fra EFRU i ovennævnte projekt? b) Hvad mener Kommissionen om denne støtte i betragtning af de forhold, jeg beskrev i min seneste forespørgsel (intet behov, utroværdigt finansieringskoncept, skade på naturen og indgreb i forbindelseslinjen mellem de klassificerede europæiske beskyttede områder for træk- og havfugle)?

2. a) Hvad mener Kommissionen om, at Mecklenburg-Vorpommerns regering agter at indgive en samlet støtteansøgning? b) Vil Kommissionen bifalde en sådan ansøgning? Vil den i bekræftende fald sikre sig, at deraf omfattede projekter kontrolleres tilstrækkeligt?

3. Kan Kommissionen efter undersøgelse af materialet konkludere, at Tyskland overholder sine forpligtelser i henhold til Rådets direktiv 92/43/EØF (2) af 21. maj 1992 om bevaring af naturtyper samt vilde dyr og planter?

Svar afgivet på Kommissionens vegne af Michel Barnier

(17. juli 2003)

Kommissionen er bekendt med planerne om at bygge en ny bro over Ziegelgraben og Stralsund — vest for den nuværende klapbro for vej- og jernbanetrafik. Den nye bro skal være en hængebro over Ziegelgraben, hvor skibene kan passere under. Broen forbinder to afsnit af den nye forbundsvej B96n — et afsnit mellem A20 og Rügendamm (på den landfaste side) og et afsnit mellem Altefähr og Bergen (på øen Rügen).

Myndighederne har på Kommissionens anmodning bekræftet, at de foretager en yderligere vurdering af broens eventuelle indflydelse på fuglelivet. Kommissionen har endnu ikke modtaget det endelige resultat af vurderingen og kan derfor ikke udtale sig om, hvorvidt kravene i EU-retten er opfyldt.

Ansvaret for den nye bro påhviler alene de tyske myndigheder, og der hverken er eller vil blive anvendt EU-midler til broen.

Det tyske ministerium for transport, anlægsarbejder og boliger har indgivet en ansøgning om samfinansiering af den nye B96n-vej i 2002. Kommissionen har behandlet ansøgningen og anmodet myndighederne om yderligere oplysninger vedrørende planerne for en bæredygtig udvikling og en integreret transportudvikling for øen Rügen og det tilstødende område. Kommissionen har endnu ikke færdigbehandlet sagen, og har derfor ikke taget stilling til, om projektet skal have EU-støtte.

Vurderingen af ansøgningen foretages i overensstemmelse med artikel 25 og 26 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (3).

(1) EUT C 242 E af 9.10.2003, s. 144.

(2) EFT L 206 af 22.7.1992, s. 7.

(3) EFT L 161 af 26.6.1999.